**A STRASBOURGI EMBERI JOGI BÍRÓSÁGHOZ FORDULUNK STÁTUSZUNK VISSZASZERZÉSÉÉRT**

**A Magyarországi Evangéliumi Testvérközösség megkapta az Alkotmánybíróság határozatát, amelyben helybenhagyja a Kúria döntését, a MET visszaminősítését bejegyzett egyházból nyilvántartott egyházzá. A hazai jogorvoslati fórumok kimerítését követően az Emberi Jogok Európai Bíróságához fordulunk jogorvoslatért és kártérítésért.**

A MET az egyházi törvény 2019-es módosítását követően kezdeményezte nyilvántartásba vételét. Először a 2021-ben született bírói döntés alapján vallási egyesület, majd 2019.04.15-re visszamenőleges hatállyal nyilvántartásba vett egyház lett.

A személyi jövedelemadó 1%-át felajánlók száma alapján – 2021-ben 40.000, 2022-ben 51.000, 2023-ban 72.000 fő – 2022-ben bejegyzett egyházi státuszt szerzett a Fővárosi Törvényszék elsőfokú és a Fővárosi Ítélőtábla jogerős döntése alapján.

Az ügyészség megtámadta a döntést, mivel álláspontja szerint a bejegyzett egyházi státusz megszerzésének egyházi törvényben rögzített feltétele, miszerint*: "részére a nyilvántartásba-vételi kérelem benyújtását megelőző 5 év átlagában legalább négyezer magánszemély ajánlotta fel befizetett személyi jövedelemadójának külön törvény szerint meghatározott részét" -*   azt jelenti, hogy az egyháznak 5 éven keresztül kell kapnia felajánlásokat. A MET álláspontja ezzel szemben az, hogy a matematika szabályai szerint az évi négyezres átlag rövidebb időn belül is teljesülhet, a törvény nem tartalmaz erre vonatkozó kizáró rendelkezést.

Különösen sérelmes és cinikus az ügyészség számítási módszere, hiszen a MET 2012 és 2021 között technikai szám hiányában nem tudta az SZJA 1%-os felajánlásokat gyűjteni.

A Kúria osztotta az ügyészség álláspontját, a két korábbi bírói döntést hatályon kívül helyezve, illetve megváltoztatva elutasította a MET bejegyzett egyházi státuszra való jogosultságát. Ez a döntés ugyan meghagyja a technikai számunkat, amely lehetővé teszi az 1%-os adófelajánlások gyűjtését, de elveszi az ehhez járó állami kiegészítő támogatást. Ez 2024-ben több mint 500 millió forint plusz bevételt jelentett a MET-nek a felajánlások kiemelkedően magas száma miatt. 2023-ban a MET az ötödik legtámogatottabb egyház lett a felajánlott 1%-os támogatások összege alapján, az azt megelőző évhez képest 42%-kal több adózó, összeségében 58%-kal magasabb összeget ajánlott fel számunkra.

A döntés ellen a MET az Alkotmánybírósághoz fordult, azonban ez a bírói testület is elutasította a MET panaszát. Ezek után egyedül a Strasbourgi Emberi Jogok Európai Bíróságához a státusszal összefüggő eljárás elhúzódása, valamint az egyházi törvény rendelkezéseinek diszkriminatív, egyértelműen a MET hátrányára történő értelmezése és alkalmazása miattbenyújtott keresetünktől remélhetünk jogorvoslatot és kártérítést.

Megható és erőt adó az a rengeteg adomány, biztató üzenet, együttérzés, amit támogatóinktól kapunk a NAV inkasszó bejelentése óta. Kötelességünknek érezzük, hogy küzdjünk a törvényes jogainkért, intézményeinkért, az ellátottjainkért, a kollégáinkért, a velünk szolidáris civilekért.